কাল লাঞ্চের পর ব্যাট করতে নেমে বাংলাদেশও লড়াই করার বার্তা দিয়ে রাখে। তামিম-সৌম্য দারুণ শুরু এনে দেন। চান্ডিমালের মতোই সাবলীল ছিল দুজনের ব্যাট। প্রথম উইকেটে ৯৫ রান জমা করে তারা যখন দূরের পথ দেখাচ্ছেন তখনই ছন্দপতন। রঙ্গনা হেরাথের নিচু হয়ে আসা বল ডিফেন্স করতে গিয়ে বিপদ ডেকে আনেন তামিম ইকবাল। হেরাথের আবেদনে আম্পায়ার আলিম দার সাড়া না দিলেও রিভিউ নিয়ে তামিমকে ৪৯ রানে হতাশ করেন শ্রীলঙ্কার গল টেস্টের নায়ক। প্রথম স্পেলে উইকেটশূন্য থাকা হেরাথ দ্বিতীয় স্পেলে এসেই সফল। সৌম্য অবশ্য তামিমের পথে হাঁটেননি। শ্রীলঙ্কায় এসে যেন ব্যাটিংয়ের ব্যাকরণ নতুন করে শিখতে শুরু করেছেন। ব্যাটিংয়ে সুবাস ছড়িয়ে টানা তিন ইনিংসে ফিফটি। তবে সান্দাকানের বলে বোল্ড হওয়ার পরে পি সারা ওভালের প্রেসবক্সে আলোচনা, সৌম্য কি হাবিবুল বাশার হয়েই থাকবেন! ১২১ বল খেলে ৬১ রান, বাউন্ডারি ৬টি, সৌম্য ইনিংসটাকে টানতে পারলেন না চান্ডিমালের মতো। সৌম্যের বিদায়ে উইকেটে সাব্বির রহমান। সান্দাকানের বলে চার দিয়ে খাতা খোলেন রানের। এরপর সাব্বির খেললেন নিজের মতো করেই। টেস্ট, ওয়ানডের চেয়ে টি-টুয়েন্টিটা ভালো বুঝেন, পি সারায়ও সাব্বিরের ব্যাটে সেই বার্তা। বলের সঙ্গে তাল মিলিয়ে রান তুলেছেন। তবে টি-টুয়েন্টির মেজাজে কি আর টেস্ট ক্রিকেট হয়। সুরঙ্গ লাকমলের শর্ট ডেলিভারি পুল করতে গিয়ে শর্ট ফাইন লেগে ডি সিলভার হাতে ক্যাচ দেন সাব্বির, তখন তার রান ৪২। সাব্বিরের আগেই অবশ্য সাজঘরে ফিরেছেন ইমরুল কায়েস আর তাইজুল ইসলাম। বাংলাদেশ ইনিংসের ৫৭ তম ওভারে পরপর দুই বলে ইমরুল আর তাইজুলকে ফিরিয়ে হ্যাটট্রিক সম্ভাবনা জাগান সান্দাকান। সাকিব উইকেটে এসে হ্যাটট্রিক রুখতে পারলেও কাজ যা করার আগেই করে ফেলেছেন এ লঙ্কান স্পিনার। লঙ্কান এই স্পিনারের কারণেই কাল দুপুরের আনন্দ শেষ বিকেলে এসে ম্লান হয় বাংলাদেশের। সান্দাকানের তিন শিকারে ৩ উইকেটে ১৯২ থেকে মুহূর্তেই ৫ উইকেটে ১৯৮ বাংলাদেশ! সাকিব-মুশফিক অবিচ্ছিন্ন থেকে ২১৪ রানে শেষ করেন দিনের খেলা। প্রথম ইনিংসে তখনো ১২৪ রানে পিছিয়ে বাংলাদেশ।